google/wiki40b huggingface dataset:
Jin-dynastiet (265–420)

Vestlige Jin

I det 3. århundre var Kina delt i tre riker. Fra midten av århundret ble det nordligste og rikeste av disse, Wei, i praksis styrt av Sima-klanen og keiseren av Wei var kun en gallionsfigur. Denne ordningen varte fram til 265 da Sima Yan, etter sin død kjent som keiser Wu, avsatte den siste keiser av Wei, besteg tronen og dermed samlet både formell og reell makt hos seg selv. Under Yan styre ble Kina igjen samlet i et rike. Det østlige riket, Shu, falt i 263 og det sørlige, Wu, i 280.
Med erobringen av Wu hersket Jin over omtrent det samme området som det store Han-dynastiet, men det gjenforente Kina var langt i fra så rikt og mektige som i tidligere tider. En folketelling i 157 under Han registrerte 56 486 856 personer. Etter hundre år med krig og hungersnød registrerte Jin 16 163 863 i 280. Selv om folketallet utvilsomt gikk ned i denne perioden, hadde det neppe sunket så dramatisk som tallene antyder. Regionale ledere og stormenn lyktes i stor grad med å unndra sine tilhengere fra registrering og dermed også skattlegning. Et annet problem var det store antallet lokale militære styrker som sentralstyret hadde svært liten kontroll over. For å sikre seg menn til sine egne hærer tillot Jin store grupper fra steppefolkene i nord å bosette seg inne i Nord-Kina. Kanskje det viktigste av disse var Xiongnu-folket som flyttet sørover i grupper på flere titusen.
For å sikre Jin-dynastiet mot kuppforsøk og øke den sentrale kontrollen delte Sima Yan ut store len til de mange prinsene i den keiserlige familie. Disse ble også etter hvert gitt kontrollen over store hærstyrker. Dette systemet fungerte helt til Yan døde i 290. Han ble etterfulgt av sin andre sønn, keiser Hui. Han var mentalt tilbakestående og den reelle makta lå hos regentene. Keiserinne Jia styrte landet gjennom den første delen av sin manns regjeringstid, men hun ble styrtet i et kupp i 300. Dette startet en lang serie med kupp og stadig eskalerende borgerkriger hvor rikets mektigste prinser kjempet om makta. Hovedstaden Luoyang og keiseren skiftet hender flere ganger. Disse stridighetene, De åtte prinsers krig, varte fram til 307 og Jin-dynastiet fikk en varig knekk.
I 304 gjorde Xiongnu-høvdingen Liu Yan opprør og utropte seg til konge av Han. Andre opprørsledere og banditthøvdinger sluttet seg til Liu Yan og Jin-dynastiets styre i Nord-Kina falt fra hverandre. I 311 inntok opprørerne Luoyang som ble plyndret og brent ned til grunnen. Chang'an falt i 313 og med dette var Jin-dynastiets styre i nord i praksis over. Opprørene klarte ikke å bygge noen varige statsdannelser og dette førte til en lang periode med uro, kalt Sekstenkongerikene. Jin-dynastiet overlevde i sør, hvor en slekting av keiserfamilien, Sima Rui besteg tronen besteg tronen. Denne forlengelsen av Jin-dynastiet kalles det Østlige Jin.
Janet Jackson (album)

Janet Jackson er Janet Jacksons første album, utgitt på plateselskapet A&M Records, utgitt 21. september 1982. På denne tiden var det hennes far, Joe Jackson, som fungerte som hennes manager, og det var ham som fikk avtalen med A&M Records i land, til tross for Janet på denne tiden var mer kjent som skuespiller i flere populære TV-serier i USA.

Bakgrunn

Jackson var opptatt av at hennes første album skulle lages på hennes premisser, og hun ønsket ikke bidrag fra noen av hennes populære familiemedlemmer. De fleste av låtene var sterkt inspirert av disco-lyden som på dette tidspunkt var utdatert, og som bidro til albumets skuffende salgstall. Angela Winbush og René Moore produserte de fleste av sangene og sto bak albumets første singel.
Jackson var, fra starten, ikke interessert i noe karriere som sanger, og var bekymret over og bli stemplet som «Michael Jacksons lillesøster», et stempel hennes eldre søster, LaToya Jackson ofte møtte i forbindelse med hennes sangkarriere. Jackson arbeidet på denne tiden på flere populære TV-serier som Good Times, Diff'rent Strokes, og senere Fame. Omslaget på LP-en viste et bilde av Janet i svømmebassenget til Jacksons hjem i Encino i California.

Mottakelse

Albumet møtte blandete kritikker, de fleste enige om at Jacksons stemme var for tynn til å bære låtene. Magasinet Rolling Stone ga LP-en en 2-er, og skrev blant annet at bare singelen «Young Love» sto ut blant låtene. Fem låter ble sluppet som singler, men bare de to første, «Young Love» og «Come Give Your Love to Me» dukket opp på den amerikanske singel-listen på 64.- og 58.-plass. Albumet nådde, til Janets skuffelse, kun en 63.-plass.
Incurvaria vetulella

Utseende

En middelsstor (vingespenn 16 – 21 mm), brunlig møll. Den er en av de største flekkmøllene og ligner mest på Incurvaria circulella, men skiller seg fra denne ved at fargen er lysere, og at den vanligvis har et nettmønster dannet av små, lyse flekker i forvingens ytre del. Antennene er trådformede hos begge kjønn, hos hannen ca. 3/4 så lange som forvingen, noe kortere hos hunnen. Hodet er tett kledt med gule, oppstående skjell. Forvingen er brun med spredte, lysere skjell. Langs bakkanten er det to trekantede, hvite flekker, langs framkanten gjerne også to flekker. I vingens ytre del er det vanligvis små, hvite flekker som danner et nettmønster. Vingefrynsene er brune, bortsett fra et lite område litt bak midten der de er brunhvite. Bakvingen er lyst gråbrun, nokså tynt skjellkledt, med lange, gråbrune hårfrynser.

Levevis

Arten kan finnes i mange ulike habitater, kanskje mest i nordlige blandingsskoger. Den er også ganske vanlig på myrer med dvergbjørk. Nokså lite er kjent om denne artens utvikling, men trolig ligner den andre flekkmøll, ved at larven begynner som minerer på busker og trær, før den slipper seg ned på bakken og lever av nedfalne blader. Vanlig bjørk og dvergbjørk er sannsynlige vertsplanter. De voksne sommerfuglene flyr i juni – juli, mest på ettermiddagen og kvelden.

Utbredelse

Den er utbredt i Mellom- og Nord-Europa østover til det vestlige Russland. den skal også være funnet i Nord-Amerika. I Norge er den utbredt over hele landet bortsett fra kysten av Sørlandet.
Jérôme Lalande

Liv og virke

Lalande studerte jus i Paris, men samtidig astronomi under Delisle og Lemonnier, som da foreleste i astronomi ved Collège de France.
Etter å ha tatt sin advokateksamen, bestemte Lemonnier på hans vegne at han skulle sendes til Berlin (1751) for å sørge for at Lacailles fastsettelse av måneparallakse samsvarte med observasjonene.
Etter et år i praksis ved sitt hjemsted returnerte han til Paris hvor Lacaille da befant seg, og han viet deretter hele sin virksomhet til astronomien. Fra 1753 tilhørte han Académie des sciences. I 1761 ble han professor ved Collège de France og senere også fast direktør for observatoriet ved École militaire.
Subtonic

Subtonic (etablert 2002 i Oslo, opphørt 2005) var en norsk jazzgruppe, bestående av Hilde Marie Kjersem vokal (etterfulgt av Julie Dahle Aagård, 2003), Asbjørn Lerheim gitar, Ole Jørn Myklebust trompet, Roger Arntzen bass (etterfulgt av Jo Berger Myhre, 2006) og David Trübenbach trommer, alle ved oppstarten studenter ved Norges musikkhøgskole. Deres eneste utgivelse var In this house (AIM Records, 2004), bestående av egenkomponert musikk. De spilte med Jon Gordon på Oslo Jazzfestival (2003).
Sunnmøre-Romsdal Billag

Sunnmøre-Romsdal Billag AS (SRB) var et selskap som drev med buss og transport på Sunnmøre og i Romsdal. SRB var også majoritetseier i Aukra Auto.

Historie

A/S Sunnmøre-Romsdal Billag ble stiftet i 1939 med navnet A/S Vestnes-Vatne Rutebiler. Navneendringen kom i 1947. SRB hadde i alle år hovedkontor og verksted i Ålesund.
Selskapets ruteområde var bygdene og øyene mellom Molde og Ålesund. Det ble også opprettet person- og godsruter Brattvåg – Vatne – Vestnes – Åndalsnes i samtrafikk med jernbanen (Raumabanen). Gjennom årene vokste selskapet gjennom oppkjøp av flere mindre rutebilselskaper i sitt ruteområde. 1. januar 1973 overtok SRB Otrøy Auto. Seinere ble flere selskaper overtatt: Uhlens Transport AS (bussdelen) i 1984, Skodjeruta (E.P. Ytrelid) i 1993:
SRB utviklet også en omfattende godstrafikk i og ikke minst utenfor rute (bl.a. langtransport).
Busser og lastebiler fra SRB var godt profilert gjennom en lettgjenkjennelig fargesetting i skarp grønn og gul.
SRB ble overtatt av Fjord1 Nordvestlandske 1. desember 2003, og ble omtalt som Fjord1 SRB fra året etter. Fra 1. januar 2005 ble det slått sammen med Mørebil, og dannet Fjord1 Buss Møre og Fjord1 Gods Møre.
Vakuum

Vakuum, fra latinske vakuus, «tom», er et begrep innen fysikk som beskriver et rom som ikke inneholder materie. I et teoretisk perfekt vakuum eksisterer ikke materiepartikler i det hele tatt, noe som betraktes som umulig å oppnå i praksis. I hverdagen betraktes vakuum for å være et volum hvor trykket er mindre enn atmosfæretrykket. Innen fysikk definerer man et rom å befinne seg i vakuum når trykket er mindre enn én tusendel av atmosfæretrykket, noe som er anvendbart i mange sammenhenger, som for eksempel i barometre og bilderør i fjernsynsapparater. I hverdagen defineres også vakuum til å omfatte et relativt moderat undertrykk, slik man finner det for eksempel i vakuumslanger eller industrielle vakuumpumper, til tross for at disse ikke er i nærheten av å kunne skape et absolutt vakuum, slik vakuum er beskrevet innen fysikken.
En fysiker kan omtale et ideelt testresultat som man skulle kunne oppnå i et perfekt vakuum, ofte omtalt som «vakuum» eller «free space» (hvor sistnevnte oversatt blir «fritt rom»), og da bruke termen partielt vakuum, som da refererer til det reelle vakuumnivået. Vakuumnivået sikter til hvor nært det partielle vakuumet ligger fra et perfekt vakuum, og som følgelig innebærer da et lavere gasstrykk økt vakuum. En vanlig støvsugers sugeevne kan redusere lufttrykket med om lag 20 prosent. Innen industri og i laberatorier er betraktelig høyere vakuumnivåer mulige. Vakuumkammere med ultrahøyvakuum, som er vanlige innen kjemi, fysikk og teknikk, arbeider i lufttrykk på under en billiondel (10⁻¹²) av atmosfæretrykket, og man kan nå ≈ 100 partikler/cm³. Det ytre verdensrommet innehar også et ultrahøyvakuum, med kun noen få hydrogenatomer i gjennomsnitt per kubikkmeter. Selv om hvert eneste atom og partikkel skulle kunne fjernes fra et volum, er det fortsatt ikke helt tomt på grunn av vakuumfluktasjoner, mørk energi, samt andre fenomener man finner innen kvantemekanikk. Vakuum ble et verdifullt industrielt verktøy på 1920-tallet i forbindelse med glødelamper og lysrør, og et bredt utvalg bruksområder av vakuumteknikk er tatt i bruk. Den siste tidens utvikling av bemannede romferder har høynet interessen for effektene av vakuum i forbindelse med menneskers helse og for livsformer i sin alminnelighet.
Xenoproctis

Utbredelse

Slekten er utbredt i Sentral-Afrika.
Hugo Cabret

Handling

Filmen handler om Hugo Cabret (spilt av Asa Butterfield), en foreldreløs tolvåring som bor og arbeider på jernbanestasjonen Gare Montparnasse i Paris tidlig på 1930-tallet, og hans forhold til den bitre og gåtefulle eieren av en lekebutikk på stasjonen (spilt av Ben Kingsley). Sammen med butikkeierens barnebarn Isabelle (spilt av Chloë Grace Moretz) forsøker Hugo å løse et mysterium knyttet til en skrivende menneskeautomat og faren som døde i en museumsbrann. Butikkeieren viser seg til sist å være den tidligere filmpioneren Georges Méliès.

Mottakelse

Filmen er Scorceses første film i 3D, og har blitt møtt med gjennomgående gode kritikker. Filmen har en oppslutning på 94% på Rotten Tomatoes.
Filmen ble nominert til hele elleve oscarpriser og vant fem i den amerikanske Oscarutdelingen 2012.
Polititjenestemedaljen

Utforming

Første og andre klasse er begge formet som malteserkors på 43 x 43 millimeter, med det tredje rikes riksvåpen på advers, inni en oval eikekrans. På revers er inskripsjonen «Für treue Dienste in der Polizei» (For tro tjeneste i Politiet) i senter. Tredje klasse er en rund 38 millimeter medalje med samme motiv som første og andre klasse på advers, og på revers er tallet «8» i senter med samme inskripsjon som første og andre klasse rundt.
Alle tre har blått ensfarget medaljebånd, og noen av 1. og 2. klasse har riksvåpenet brodert på båndet, i henholdsvis gull og sølvtråd.
Katolikos av hele Armenia

Katolikos av hele Armenia (armensk Կաթողիկոս Ամենայն Հայոց) er overhodet (katolikos) for den armenske apostoliske kirke. Samtidig er han patriark av Edzjmiatsin, som betegnes som armenernes moderkirke, og biskop av Ararat, som har høyest rang blant bispedømmene i Armenia. Hans fulle offisielle tittel lyder derfor alle armeneres overbiskop og katolikos, øverste patriark av Det allnasjonale høye sete av Ararat og Den universelle hellige apostoliske moderkirke av Edzjmiatsin, ofte forkortet som alle armeneres øverste patriark og katolikos.
Katolikatet av hele Armenia omfatter 28 bispedømmer i Armenia og Nagorno-Karabakh samt Amerika, Australia, Egypt, Europa og Irak. Katolikos av Kilikia og patriarkene av Jerusalem og Konstantinopel anerkjenner katolikos av hele Armenia som kirkens overhode, men er ellers autonome. Deres egne og underordnede bispedømmer hører altså ikke til katolikatet av hele Armenia.
Katolikosen av Armenia er blant de kirkene som ikke godtar og følger avgjørelser tatt av Konsilet i Khalkedon.
Nåværende katolikos er Garegin II Nersisian (siden 1999). Katolikoi av hele Armenia velges blant og av kirkens biskoper og betraktes som deres primus inter pares. Kun en katolikos kan ordinere biskoper, og blir selv ordinert av tolv biskoper.

Historie

Den første biskopen i Armenia sies å ha vært apostelen Taddeus (43–66 e.Kr.). Den armenske kirken betegnes derfor som apostolisk. Biskop Gregor Lysbringeren (288–325) kristnet i 301 kong Trdat III av Armenia, som dermed gjorde kristendommen til statsreligion og utnevnte Gregor til kirkens katolikos. Gregor grunnla kirkens katedral i kongedømmets hovedstad Vagharsjapat, som samtidig ble omdøpt til Edzjmiatsin.
Setet for katolikatet ble flyttet flere ganger (485 til Dvin, 927 til Aghtamar, 947 til Argina, 992 til Ani). Etter kongerikets fall i 1045 forlot katolikos og mange armenere Armenia og utvandret til det armenske kongedømmet Kilikia i dagens Tyrkia. Også her ble setet flyttet flere ganger, men lå fra 1293 i hovedstaden Sis.
1441 ble katolikatet i Edzjmiatsin gjenopprettet av den nyvalgte katolikos Kirakos Virapetsi, men katolikatet i Sis fortsatte å eksistere. Dermed fantes det fire armenske katolikater – i Edzjmiatsin, i Sis, i Aghvank (opprettet 706) og i Aghtamar (opprettet 1113). Den nye katolikos i Etjsmiadzin ble godtatt som kirkens overhode av de andre katolikoi, slik at opprettelsen av flere katolikater ikke var av skismatisk karakter.
Det daværende Øst-Armenia (tilsvarer omtrent dagens republikk Armenia) med katolikatet Edzjmiatsin lå ikke som Kilikia i Det osmanske rike, men i Perserriket og kom med freden i Turkmantsjaj (1828) til Det russiske keiserdømme. Under og årene etter første verdenskrig kom mange armenske flyktninger vestfra.
Tiden under sovjetstyre var preget av at kirken ble undertrykket gjennom både forbud, ekspropriasjoner, fengslinger og drap fra det kommunistiske regimet, selv om forholdene ble noe bedre etter andre verdenskrig. Etter Armenias uavhengighet i 1991 har kirken igjen fått større betydning.
Orkdalsregionen

Orkdalsregionen er et interkommunalt regionråd og samarbeidsorgan i den sørvestlige delen av Trøndelag fylke, som omfatter ni kommuner i og ved Orkladalføret (Orkdal, Meldal, Skaun og Rindal) og kystkommunene sørvest for Fosenhalvøya (Hitra, Frøya, Hemne, Snillfjord og Agdenes). 
I fogderienes tid – inntil 1894 – var Hitra, Frøya, Hemne, Snillfjord og Agdenes en del av Fosen fogderi. De resterende deler av distriktet hørte til Orkedalen fogderi, med unntak av Skaun som tilhørte Strinden og Selbu fogderi.
Hitra og Frøya inngår i dag i domsmyndighetsområdet til Fosen tingrett, mens de øvrige kommunene er underlagt Sør-Trøndelag tingrett, begge under Frostating lagdømme. Kommunene utgjør virkeområdet til Orkdal prosti i Nidaros bispedømme i Den norske kirke. Orkdal og Skaun deltar samtidig i regionrådet Trondheimsregionen.
Forretningsplan

En forretningsplan er et planleggingsdokument for et foretak i oppstartsfasen. Planen skal blant annet beskrive forretningsidéen, markedet, organisasjonen, produktet eller tjenestene, gjennomføringsplanen, økonomi, budsjetter, kapitalbehov, finansiering og de viktigste risikofaktorene. Planen skal normalt dekke de kommende fem årene.
Planen er i første rekke et verktøy for gründeren selv. Prosessen med å skrive planen er ofte viktigere enn det ferdige produktet. Et realistisk budsjett vil for eksempel kunne avsløre om forretningsidéen må endres eller forkastes.
En forretningsplan er ikke minst et viktig dokument overfor investorer, finansinstitusjoner og eventuelt andre som inviteres inn i prosjektet.
I dag er det mer og mer vanlig at en etablerer/gründer starter med å lage en forretningsmodell før man starter å skrive en forretningsplan.
K. Ajitha

Tidlig liv

K. Ajitha ble født i 1950 i Kozhikode. Hennes foreldre, Kunnikal Narayanan og Mandakini Narayanan, var begge aktive i naxalitt-bevegelsen. Hun studerte i sitt tidlige liv i Kozhikode, men ble etterhvert desillusjonert med samfunnet og urettferdigheten hun så, og studiene virket som et hinder for hennes involvering i den sosiale kampen. Som resultat sluttet hun som student og ble en aktiv naxalitt.

Angrepene i Thalassery og Pulpally

22. november 1968 angrep Kunnika Ajitha sammen med rundt 300 andre geriljakrigere den lokale politistasjonen i Thalassery med et mål om å stjele våpen. Aksjonen ble mislykket og geriljagruppen trakk seg tilbake til et tykt skogsområde i Wyanad. Etter flere dagers intensivt søk fant politiet geriljagruppen og Ajitha ble arrestert mens andre medlemmer av gruppen ble skutt.

Fengselstid

Etter å ha blitt arrestert ble Ajitha utsatt for tortur på politistasjonen og ble blant annet paradert offentlig rundt i gatene. Ajitha ble dømt til 9 år fengsel med mest mulig tvungen isolering, hun ble ansett som farlig av fengselsadministrasjonen og andre fanger fikk ikke snakke med henne. Under soningen brukte hun mye tid på å lære seg om forholdene til kvinner i Kerala. Hun ble sterkt påvirket av hvordan kvinner ble behandlet i fengselet.

Perioden med sosial aktivisme

Etter at hun ble løslatt av myndighetene forsøkte Ajitha å starte et normalt familieliv sammen med sin ektemann, Yakoob, som hun fikk en datter sammen med. Men i 1988 ble hun dratt tilbake inn i det politiske livet etter hun deltok på en konferanse arrangert av en rekke kvinneorganisasjoner i Mumbai. Hun startet organisasjonen Bodhana, ordet 'bodhana' stammer fra sanskrit og betyr 'bevissthet'.  Organisasjonens levetid var kort og den ble oppløst i 1993 og Ajitha opprettet en ny organisasjon kalt Anweshi som har vært involvert i mange viktige menneskerettighetssaker i Kerala.
Steinkjer Fotballklubb

Historie

Steinkjer hadde sin beste periode på begynnelsen av 1960-tallet. Sesongen 1961/62 tok klubben sølv i Hovedserien, som den øverste divisjonen het da, slått av Brann. Samme sesong hadde klubben ni spillere i ulike landslag (Øyvind Dahl, Roar Eidem, Oddmund Bjørge, Edgar Stakset, Jan Forness, Jens Rosenlund, Olav Håkon Blengsli og Øystein Verstad og Arne Kotte). Etter å ha vært nære opprykk fra 2. til 1. divisjon (dagens Eliteserie) flere ganger midt på 70-tallet, lyktes det i 1977, men Steinkjer rykket ned igjen ved sesongslutt i 1978. Kjell Fiske, Dag Roar Austmo (ble senere seriemester med Vålerenga i 1981, 1983 og 1984), Geir Jenshus (spilte senere 74 kamper for Rosenborg), Finn Roy Vådahl, Tor Brevik (senere seriemester med Vålerenga, i 1981, 1983 og 1984) og Joar Vaadal (senere cupmester i 1985 og seriemester i 1986 med Lillestrøm) var blant profilene i denne perioden, de fire sistnevnte spilte også på landslaget.
Gunnar Dybwad, opprinnelig fra Levanger, var en viktig spiller for Steinkjer på 50- og 60-tallet, og han var den første spilleren fra en klubb nord for Trondheim som spilte på landslaget.
Totalt har Steinkjers fotballag spilt åtte sesonger i den øverste divisjonen. Fem ganger har de spilt semifinale i cupen – 1961, 1970, 1976, 1977 og 1983. Sju ganger har klubben spilt kvartfi­nale.
Steinkjer I&FK har hatt en spiller på det norske A-landslaget for kvinner, Marit Furuli.
Hermann Scholtz

Liv og virke

Scholtz studerte først harmonilære med Moritz Brosig i Breslau. I 1865 begynte han på Hochschule für Musik und Theater Leipzig, der han studerte klaver med Louis Plaidy, kontrapunkt med Carl Riedel og instrumentasjon med Heinrich Schulz-Beuthen. På Franz Liszts oppfordring flyttet Scholtz i 1867 til München for å fullførte studiene ved Hochschule für Musik und Theater München. Klaverlærer i München var Hans von Bülow og lærer i kontrapunkt Josef Gabriel Rheinberger.
Etter å ha undervist seks år ved musikkhøyskolen i München, flyttet Scholtz i 1875 til  Dresden, der han i 1880 ble utnevnt til saksisk kammervirtuos, og i 1910 til professor. Blant hans elever var Wilhelm Peterson-Berger, Hans Fährmann, Leo Kestenberg, Clara Mannes og Johannes Pache.
Scholtz skrev en rekke komposisjoner for klaver. Som utøver utmerket han seg med tolkninger av Frédéric Chopins verk, og redigerte for Edition Peters en trebinds utgave av Chopins verk som lenge var et standardverk.
Noen av Scholtz' tolkninger er bevart på hullbånd for pianola, deriblant et av hans egne verk, Ballade op. 76, ellers larghettoen fra Chopins Klaverkonsert nr. 2 i f-moll op. 21.
Scholtz var gift med Flora Nádler. Sønnen Robert Scholtz (1877–1956) var maler og grafiker.
Aricia

Utseende

Middelsstore, ikke særlig fargesterke blåvinger. Ofte er begge kjønn mørkbrune på oversiden, gjerne med oransje flekker langs ytterkanten, eller hannene kan være matt blålige eller gråblå, men ikke skinnende blå. Undersiden er gråbrun med hvite felter og svarte flekker, gjerne også med et bånd av oransje flekker langs ytterkanten.

Levevis

Larvene lever på ulike planter men særlig på slekten Geranium i storkenebbfamilien.

Utbredelse

Gruppen er utbredt i Holarktis.
Optisk røykvarsler

Optisk røykvarsler er en røykvarsler som arbeider etter lysrefleksjonsprinsippet, og reagerer raskt på røyk med store partikler.
Store partikler utvikles under en ulmebrann, ikke minst ved brann i kabelisolering, kunststoff (PVC), olje, fett og oljeholdig støv. Dagens optiske røykvarslere er også i stand til å reagere raskt på svart røyk, som ved brann i for eksempel gummi. En optisk røykvarsler tar også åpen flammebrann.
Tradisjonelt har røykvarslere i norske hjem vært ioniske. Men de siste årene har det blitt mer vanlig med optiske og med kombinert optisk/ioniske varslere.
Dagens optiske detektorer har god følsomhet overfor alle normale branntyper.
Norsk brannvernforening, Direktoratet for samfunnssikkerhet og beredskap og If Skadeforsikring anbefaler optiske røykvarslere i norske hjem.
Nibble

En nibble består av 4 biter og svarer således til en halv byte eller en halv oktett.
4 biter kan anta 2⁴ = 16 ulike verdier.
Framrabben

Framrabben er en nunatak rundt 3 nautiske mil vest-nordvest for Borgen i Dronning Maud Land i Antarktis. Den ble kartlagt av norske kartografer etter landmålinger og flyfoto tatt av Maudheimekspedisjonen (1949–52) og navnsatt av dem.